NY bo Dawîkirina Şerê Sûrîyê Banga Wêrekîyê Dike 
NY dibêje ku herî kêm 13.4 milyon Sûrî niha hewcedarê alîkarîya mirovahî û parastinê li hundurê welat in. 
Sekreterê giştî yê Neteweyên Yekbûyî (NY) Antonio Guterres îro Înê got ku bo pêkhatina çareserîya sîyasî ya şerê navxweyî yê Sûrîyê divê wêrekî were nîşandan. Guterres ragihand ku divê civata navneteweyî nehêle ku gelê Sûrî têk biçe û divê şer bi dawî bibe. Guterres bang li hemû alîyan kir ku bi rengekî watedar beşdarî pîyvajoya sîyasî bin, ya ku ji alîyê NY ve tê revebirin. “Pêwîste ku rêz li hiqûqa mirovahî ya navneteweyî were girtin û divê em aştiyê bijêrin,” Guterres got. Şerê navxwe yê Sûrîyê di bihara 2011'an de li başûrê rojavayê bajarê Dara destpê kir, dema ku komeke ciwanên Sûrî li ser dîwarê dibistanekî grafîtîyên dijî hikûmetê xêz kirin û rejîma Beşar Esed bi tepeserkirinekê bersîv da. Rêjîma Serok Beşar Esed dîjî xwepêşandanên girse li serenserê welat belav bû, helwesteke tund girt; jiber ku di vê demê de serhildanên gel yên ku bi navê Bihara Erebî dihatin naskirin, hebûn û herwiha wan dîktatorên wek yên li Misir, Tunis û Lîbya ji desthilatdarîyê dixistin. Tevahîya war, bajar û binesazî ya Sûrîyê ji destpêka şerê navxwe vir ve hatine wêran kirin. Guterres ragihand ku wêranîya ku Sûrî rûbirû mane ew qas berfireh û kujer e ku di dîroka nûjen de mînaka wê pir kêm e. Wî herwiha destnîşan kir ku divê berpirsên vê wêrankarîyê divê bêceza neminîn û divê parastina wan tunebe. Li Sûrîyê ya ku bi şênîya 22 mîlyonan, heya niha jiber pevçûnan nêzî 7 mîlyon di hundurê welat de koçber bûn û 6.6 mîlyonên din jî revîyane welatên cîran û Ewrupa. Neteweyên Yekbûyî (NY) dibêje herî kêm 13.4 milyon Sûrî niha hewcedarê alîkarîya mirovahî û parastinê li hundurê welat in. Sûrîye herwiha bo komên çekdar û terorîst, di nav de komên wek Dewleta Îslamî (DAIŞ) jî, bûye bingeh. NY di 2018'an de dîyar kir ku di encama şerê navxwe yê Sûrîyê de herî kêm 400 hezar mirov mirine, rexistinê ji hingê ve hejmara giştî ya mirinan dîyar nekiriye.